b"\n_START_ARTICLE_\nL\xc3\xa9o Dandurand\n_START_SECTION_\nOsebno \xc5\xbeivljenje\n_START_PARAGRAPH_\nDandurand se je rodil v kraju Bourbonnais, Illinois. Pri 16 letih se je z dru\xc5\xbeino preselil v Kanado, tam je obiskoval \xc5\xa1olo St. Mary's College, kjer je igral baseball, hokej na ledu in lacrosse. Potem ko je diplomiral, se je vpletel v nepremi\xc4\x8dnine in kasneje v prodajanje tobaka na debelo na obmo\xc4\x8dju Montreala. Njegova prva nalo\xc5\xbeba v \xc5\xa1port je bil nakup dirkali\xc5\xa1\xc4\x8da Kempton Park v Laprairieju. Ko se je umaknil iz profesionalnega \xc5\xa1porta, je postal lastnik uspe\xc5\xa1ne restavracije v centru Montreala. Umrl je 26. junija 1964 za sr\xc4\x8dnim napadom pri starosti 75 let.\n_START_SECTION_\nHokej na ledu in Montreal Canadiens\n_START_PARAGRAPH_\nDeloval je kot sodnik v ligi NHL, prav tako je sodeloval v mo\xc5\xa1tvu St. Jacques iz obmo\xc4\x8dja Montreala. Ustanovitve lige Canadian Amateur Hockey Association leta 1914 se je udele\xc5\xbeil kot eden od predstavnikov. Danduranda se \xc5\xa1teje za \xc4\x8dloveka, ki je \xc5\xa1tevilo hokejskih kazni, ki jih lahko igralec naenkrat dobil, omejil na dve._NEWLINE_2. novembra 1921 je Dandurand s partnerjema, Josephom Cattarinichem in Louisjem Letourneaujem, od vdove Georga Kennedyja za 11.000 $ nakupil hokejski klub Montreal Canadiens. Pod Dandurandovim lastni\xc5\xa1tvom je klub osvojil Stanleyjev pokal v letih 1924, 1930, and 1931. Sam je deloval kot trener mo\xc5\xa1tva od 1921 do 1926 in v sezoni 1934/35. Letourneau je svoj dele\xc5\xbe prodal leta 1930, Dandurand in Cattarinich pa sta ga obdr\xc5\xbeala do leta 1935, ko sta klub prodala za 165.000 $._NEWLINE_Dandurand je bil leta 1963 v kategoriji graditeljev sprejet v Hokejski hram slavnih lige NHL.\n_START_SECTION_\nOstali \xc5\xa1porti\n_START_PARAGRAPH_\nPoleg hokeja na ledu je bil Dandurand s partnerji mo\xc4\x8dno vpleten v konjske dirke. Leta 1932 so kupili hipodrom Blue Bonnets Raceway v Montrealu. V \xc4\x8dasu Cattarinicheve smrti leta 1938 so si lastili \xc5\xbee 17 dirkali\xc5\xa1\xc4\x8d, ki so se nahajala v Quebece, Ontariu, New Yorku, Ohiu, Delawaru, Illinoisu, Utahu in Louisiani. Dandurand je bil tudi velik podpornik boksa in rokoborbe v Montrealu in direktor baseballskega kluba Montreal Royals._NEWLINE_Leta 1946 je Dandurand z Ericom Cradockom in Lewom Haymanom ustanovil mo\xc5\xa1tvo kanadskega nogometa Montreal Alouettes. Mo\xc5\xa1tvo je igralo v ligi Interprovincial Rugby Football Union, ki je kasneje postala vzhodna divizija lige Canadian Football League. Pokal Leo Dandurand Trophy \xc5\xa1e danes vsako leto podeljujejo najbolj\xc5\xa1emu krilnemu igralcu vzhodne divizije CFL."